Rozhodnutie Komisie
zo 14. augusta 2002,
ktorým sa členským štátom umožňuje predĺžiť platnosť povolení udelených pre nové aktívne látky kyselina benzoová, karvón, mepanipyrim, oxadiargyl a trifloxystrobín
(oznámené pod číslom dokumentu C(2002) 3048)
(Text s významom pre EHP)
(2002/658/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2002/37/ES [2], najmä na štvrtý pododsek jej článku 8 ods. 1,
keďže:
(1) V súlade s článkom 6 ods. 2 smernice 91/414/EHS bola Nemecku v máji 1998 doručená žiadosť od firmy Menno Chemie Vetriebsgesellschaft mbH o začlenenie aktívnej látky kyselina benzoová do prílohy I k smernici 91/414/EHS. Rozhodnutie Komisie 98/676/ES [3] potvrdilo, že dokumentácia je kompletná a v zásade spĺňa požiadavky na údaje a informácie uvedené v prílohe II a v prílohe III k smernici.
(2) Holandsku bola v marci 1997 doručená podobná žiadosť od firmy Luxan týkajúca sa karvónu. Táto dokumentácia bola vyhlásená za kompletnú rozhodnutím Komisie 1999/610/ES [4].
(3) Taliansku bola v októbri 1997 doručená podobná žiadosť od firmy Kumiai Chemical Industry Co., Ltd. týkajúca sa mepanipyrimu. Táto dokumentácia bola taktiež vyhlásená za kompletnú rozhodnutím 98/676/ES.
(4) Okrem toho bola Taliansku v júni 1997 doručená podobná žiadosť od firmy Rhône Poulenc Agro SpA (teraz Bayer Crop Sciences) týkajúca sa oxadiargylu. Táto dokumentácia bola vyhlásená za kompletnú rozhodnutím Komisie 98/398/ES [5].
(5) Spojenému kráľovstvu bola v januári 1998 doručená podobná žiadosť od firmy Novartis Crop Protection UK Ltd (teraz Syngenta) týkajúca sa trifloxystrobínu. Táto dokumentácia bola vyhlásená za kompletnú rozhodnutím Komisie 1999/43/ES [6].
(6) Potvrdenie kompletnosti dokumentácií bolo potrebné, aby sa umožnilo ich podrobné preskúmanie a aby sa členským štátom umožnilo udelenie dočasných povolení na obdobia do troch rokov pre prípravky na ochranu rastlín obsahujúce príslušné aktívne látky, pokiaľ budú dodržané podmienky ustanovené v článku 8 ods. 1 smernice 91/414/EHS, a najmä podmienka týkajúca sa podrobného posudzovania aktívnej látky a prípravku na ochranu rastlín na základe požiadaviek ustanovených smernicou.
(7) v súlade s ustanoveniami článku 6 ods. 2 a 4 smernice 91/414/EHS bol posudzovaný účinok týchto aktívnych látok na zdravie ľudí a životné prostredie pri ich používaní navrhovanom príslušnými žiadateľmi. Spravodajské členské štáty predložili Komisii 12. decembra 2000 návrh hodnotiacej správy o kyseline benzoovej, 16. októbra 2000 o karvóne, 12. júla 2000 o mepanipyrime, 20. júla 1999 o oxadiargyle a 19. septembra 2000 o trifloxystrobíne.
(8) Nebude možné dokončiť hodnotenie dokumentácií v lehote stanovenej príslušnými rozhodnutiami o kompletnosti, pretože skúmanie dokumentácií po predložení návrhov hodnotiacich správ spravodajskými členskými štátmi stále pokračuje.
(9) Vzhľadom na to, že na základe hodnotenia zatiaľ nevznikli dôvody na bezprostredné znepokojenie, členské štáty by mali dostať možnosť na predĺženie dočasných povolení udelených pre prípravky na ochranu rastlín obsahujúce príslušné aktívne látky na obdobie 24 mesiacov v súlade s ustanoveniami článku 8 smernice 91/141/EHS tak, aby skúmanie dokumentácií mohlo pokračovať. Očakáva sa, že proces hodnotenia a rozhodovania, pokiaľ ide o rozhodnutie o možnom začlenení každej príslušnej aktívnej látky do prílohy I, sa ukončí do 24 mesiacov.
(10) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť platnosť dočasných povolení pre prípravky na ochranu rastlín obsahujúce kyselinu benzoovú, karvón, mepanipyrim, oxadiargyl a trifloxystrobín na obdobie do 24 mesiacov odo dňa prijatia tohto rozhodnutia.
Článok 2
Toto rozhodnutie je adresované členským štátom.
V Bruseli 14. augusta 2002